## EELNÕU

## 08.09.2025

## Abipolitseiniku seadus

**1. peatükk**

**Üldsätted**

### **§ 1. Seaduse reguleerimisala ja eesmärk**

(1) Käesolev seadus sätestab abipolitseiniku õigused, kohustused, vastutuse, pädevuse ja tegevuse korralduse, eesmärgiga kaasata isik Politsei- ja Piirivalveameti ülesannete täitmise toetamisse, et tagada turvalisem ühiskond (edaspidi *politsei tegevuses osalemine*).

(2) Käesolevas seaduses ettenähtud haldusmenetlusele kohaldatakse haldusmenetluse seaduse sätteid, arvestades käesoleva seaduse erisusi.

(3) Õigusaktides sätestatud juhul riikliku järelevalve meetme rakendamisel kohaldatakse käesolevas seaduses sätestatud erisusi.

### **§ 2. Abipolitseinik**

(1) Abipolitseinik on isik, kellele on antud abipolitseiniku staatus ja kes vabatahtlikult vabast ajast osaleb politsei tegevuses käesolevas seaduses ning teistes seadustes sätestatud alustel, tingimustel ja korras.

(2) Abipolitseinikud jagunevad järgmistesse astmetesse:

1) I astme abipolitseinik;

2) II astme abipolitseinik;

3) III astme abipolitseinik.

(3) Käesoleva paragrahvi lõikes 2 nimetatud kõrgema astme abipolitseinik võib täita madalama astme abipolitseiniku ülesandeid.

**§ 3. Politsei tegevuses osalemine**

(1) Abipolitseiniku osalemine politsei tegevuses tähendab käesoleva seaduse tähenduses järgmist:

1) Politsei- ja Piirivalveameti politseiametniku, ametniku või töötaja (edaspidi *PPA ametnik*) toetamine käesoleva seaduse § 4 lõikes 1 nimetatud tegevustes;

2) politsei ülesandel ja juhendusel koos PPA ametnikuga käesoleva seaduse § 4 lõikes 2 nimetatud tegevuste toetamine;

3) politsei ülesandel iseseisvalt käesoleva seaduse § 4 lõikes 3 nimetatud tegevuste toetamine III astme abipolitseiniku poolt.

(2) Koos käesoleva seaduse tähenduses on II või III astme abipolitseiniku ja PPA ametniku ühiselt ülesande lahendamine.

(3) Abipolitseinik on politsei tegevuses osalemise ajal, sealhulgas meetmete rakendamisel või vahetu sunni kohaldamisel, riigivõimu esindaja, kes tegutseb Politsei- ja Piirivalveameti nimel ning kelle seaduslikud korraldused on täitmiseks kohustuslikud.

(4) Kui abipolitseinik ei vasta käesoleva seaduse §-s 5 nimetatud nõuetele või ei täida käesoleva seaduse §-s 16 ette nähtud kohustusi, on abipolitseinikul keelatud politsei tegevuses osaleda.

**§ 4. Abipolitseiniku pädevus ja tegevuse eeskiri**

(1) I astme abipolitseiniku pädevuses on politsei ülesandel politsei arendus-, ennetus- ja tugitegevuse toetamine

(2) II astme abipolitseiniku pädevuses on koos PPA ametnikuga toetada politseid lisaks käesoleva paragrahvi lõikes 1 nimetatud tegevusele järgmistes tegevustes:

1) avalikku korda ähvardava ohu ennetamises, väljaselgitamises ja tõrjumises ning avaliku korra rikkumise kõrvaldamises;

2) isikut tõendava dokumendi taotluse vastuvõtmisel ja väljastamisel;

3) relvaseaduse ja turvategevuse seaduse alusel väljastatava loa taotluse menetlemiseks vajalikes toimingutes, välja arvatud loa väljastamise otsustamisel;

4) kinni peetud isiku saatmisel ja kinnipidamiskohas isiku kinnipidamisel;

5) kriisiolukorras;

6) merereostuse avastamisel ning piiriveekogu reostuse avastamisel ja likvideerimisel;

7) objektivalves;

8) otsingu- ja päästetöös;

9) riigipiiri valvamisel ja piirikontrollil, välja arvatud sisenemiskeelu otsuse tegemisel;

10) riiklikus järelevalves Euroopa Liidu kodaniku seaduses, turvategevuse seaduses, relvaseaduses, välismaalaste seaduses, välismaalasele rahvusvahelise kaitse andmise seaduses ning väljasõidukohustuse ja sissesõidukeelu seaduses sätestatud nõuete täitmise üle;

11) süütegude menetlemisel, välja arvatud menetlusotsuse tegemisel.

(3) III astme abipolitseiniku pädevuses on lisaks lõigetes 1 ja 2 sätestatud õigustele ja kohustustele toetada politseid iseseisvalt järgmistes tegevustes:

1) avalikku korda ähvardava vahetu olulise ohu väljaselgitamises ja tõrjumises;

2) avaliku korra rikkumise väljaselgitamises ja kõrvaldamises;

3) liiklusjärelevalves;

4) objektivalves;

5) riiklikus järelevalves alkoholiseaduse ja tubakaseaduse täitmise üle;

6) riigipiiri valvamisel;

7) piirikontrollil, välja arvatud sisenemiskeelu otsuse tegemine;

8) isikut tõendava dokumendi väljaandmise taotluse vastuvõtmisel ja dokumendi väljastamisel.

(4) Valdkonna eest vastutav minister kehtestab määrusega abipolitseiniku tegevuse eeskirja, milles sätestatakse:

1) abipolitseinikuks kandideerimise andmete loetelu;

2) abipolitseiniku kutsesobivuse nõuded ning nende kontrollimise tingimused ja kord;

3) nõuded abipolitseiniku väljaõppele;

4) abipolitseiniku tunnistuse, ametimärgi ja eraldusmärkide kirjeldused;

5) nõuded abipolitseinikule lubatud relva, laskemoona ja erivahendi käitlemisele ning üleandmisele;

6) abipolitseiniku tervisenõuete ja samaväärse tervisekontrolli läbimisel saadud tervisetõendite loetelu, nõuded tervisetõendi sisule ning tervisekontrolli perioodilisus ja kord;

7) kriisirolliga abipolitseinikule kriisi lahendamises osalemise eest makstava hüvitise ulatus, selle taotlemise ning hüvitise väljamaksmise kord;

8) abipolitseiniku lisapuhkuse eest makstava hüvitise taotlemise ning väljamaksmise kord;

9) abipolitseiniku staatuse peatamise ja selle taastamise ning staatuse lõpetamise täpsem kord.

**2. peatükk**

**Abipolitseiniku staatuse andmine**

1. **jagu**

**Abipolitseinikule esitatavad nõuded ning nõuetele vastavuse kontroll ja taustakontroll**

**§ 5. Abipolitseinikule esitatavad nõuded**

(1) I astme abipolitseinikuks võib nimetada isiku:

1) kes on täieliku teovõimega vähemalt 18-aastane isik;

2) kes on Eesti kodanik;

3) kes omab vähemalt põhiharidust;

4) kes valdab eesti keelt vähemalt B2-tasemel;

5) kes oma isikuomaduste, kõlbluse ja usaldusväärsuse poolest on sobilik osalema politsei tegevuses;

6) kelle käitumine ja eluviis ei kahjusta Politsei- ja Piirivalveameti mainet ega ohusta enda ja teise isiku turvalisust ning riigi julgeolekut või avalikku korda;

7) kes ei ole raskekujulise psüühika-, isiksuse- või käitumishäirega;

8) keda ei ole karistatud tahtlikult toimepandud esimese astme kuriteo eest, olenemata karistusandmete kustutamisest;

9) kellel ei ole karistatust tahtlikult toimepandud kuriteo eest;

10) kes ei ole kriminaalmenetluses kahtlustatav või süüdistatav;

11) keda ei ole viimase aasta jooksul avalikust teenistusest vabastatud distsiplinaarsüüteo toimepanemise eest;

12) kes ei ole kohtunik või prokurör;

13) kes ei ole esitanud isikuankeedis teadlikult valeandmeid või varjanud olulist teavet;

14) kes on läbinud I astme abipolitseiniku väljaõppe.

(2) II astme abipolitseinikuks võib nimetada isiku, kes lisaks käesoleva paragrahvi lõikele 1:

1) omab vähemalt keskharidust või on seda omandamas;

2) on sellise kehalise ettevalmistuse ja terviseseisundiga, mis võimaldab tal osaleda politsei tegevuses;

3) on läbinud II astme abipolitseiniku väljaõppe.

(3) II astme abipolitseinikuks võib kriisiolukorra ajal kuni selle olukorra lõppemiseni nimetada isiku, kes vastab käesoleva paragrahvi lõike 1 ja lõike 2 punktides 1 ja 2 nimetatud nõuetele ning on läbinud käesoleva seaduse §-s 17 nimetatud väljaõppe.

(4) III astme abipolitseinikuks võib nimetada isiku, kes lisaks käesoleva paragrahvi lõigetele 1 ja 2:

1) omab vähemalt keskharidust;

2) valdab eesti keelt vähemalt C1-tasemel;

3) omab II astme abipolitseiniku staaži vähemalt üks aasta;

4) on politsei tegevuses osalenud vähemalt 120 tundi;

5) on läbinud III astme abipolitseiniku väljaõppe.

(5) III astme abipolitseinikuks võib nimetada kriisiolukorra ajal kuni selle olukorra lõppemiseni isiku, kes vastab käesoleva paragrahvi lõigetes 1 ja 2 ning lõike 4 punktides 1, 2, 4 ja 5 nimetatud nõuetele.

**§ 6. Abipolitseiniku staatuse andmine**

Politsei- ja Piirivalveameti peadirektor või tema volitatud ametnik annab abipolitseinikuks kandideerijale käesoleva seaduse §-s 12 sätestatud korras abipolitseiniku staatuse.

**§ 7. Kandideerimisdokumendid**

Abipolitseinikuks kandideerija esitab käesoleva seaduse §-s 8 nimetatud nõuetele vastavuse kontrolli ja taustakontrolli läbiviimiseks Politsei- ja Piirivalveametile:

1) kirjaliku isikuankeedi;

2) haridust tõendava dokumendi koopia, kui andmed ei ole Eesti hariduse infosüsteemis;

3) eesti keele tasemetunnistuse koopia, kui haridus ei ole omandatud eesti keeles ja kui andmed ei ole testide andmekogus.

**§ 8. Nõuetele vastavuse kontroll ja** **taustakontroll**

(1) Nõuetele vastavuse kontrolli eesmärk on hinnata, kas abipolitseinikuks kandideerija või abipolitseinik vastab käesoleva seaduse § 5 lõike 1 punktides 1–4, 12 ja 14 ning lõigetes 2–5 sätestatud nõuetele (edaspidi *nõuetele vastavuse kontroll*).

(2) Taustakontrolli eesmärk on hinnata, kas abipolitseinikuks kandideerija või abipolitseinik vastab käesoleva seaduse § 5 lõike 1 punktides 1, 5, 6, 8–11 ja 13 ning lõikes 3 sätestatud nõuetele (edaspidi *taustakontroll*).

(3) Politsei- ja Piirivalveamet viib esmalt läbi abipolitseinikuks kandideerija suhtes käesoleva paragrahvi lõikes 1 nimetatud nõuetele vastavuse kontrolli ning seejärel käesoleva paragrahvi lõikes 2 nimetatud taustakontrolli.

(4) Kui abipolitseinikuks kandideerija vastab käesoleva seaduse § 5 lõike 1 punktides 1–4, 12 sätestatud nõuetele, viib Politsei- ja Piirivalveamet läbi taustakontrolli.

(5) Politsei- ja Piirivalveamet viib läbi nõuetele vastavuse kontrolli isiku abipolitseinikuks olemise ajal, kui on põhjendatud kahtlus, et see isik ei vasta käesoleva seaduse § 5 lõike 1 punktides 1–4, 12 ja 13 ning lõikes 2 sätestatud nõuetele.

(6) Politsei- ja Piirivalveamet viib läbi taustakontrolli isiku abipolitseinikuks olemise ajal, kui on põhjendatud kahtlus, et see isik ei vasta käesoleva seaduse § 5 lõike 1 punktides 5, 6, 8–11 ja 13 sätestatud nõuetele.

(7) Politsei- ja Piirivalveamet viib läbi nõuetele vastavuse kontrolli:

1) enne I astme abipolitseiniku staatuse andmist, et hinnata, kas ta vastab käesoleva seaduse § 5 lõike 1 punktis 14 sätestatud nõuetele;

2) enne II astme abipolitseinikuks ülendamist, et hinnata, kas ta vastab käesoleva seaduse § 5 lõike 1 punktis 7 ja lõikes 2 sätestatud nõuetele;

3) enne III astme abipolitseinikuks ülendamist, et hinnata, kas ta vastab käesoleva seaduse § 5 lõikes 4 sätestatud nõuetele.

**§ 9. Andmete töötlemine nõuetele vastavuse kontrolli läbiviimisel**

Nõuetele vastavuse kontrolli läbiviimisel võib Politsei- ja Piirivalveamet töödelda järgmisi abipolitseinikuks kandideerija või abipolitseiniku isikuandmeid:

1) üld- ja kontaktandmed ning isikut tõendava dokumendi andmed;

2) hariduse ja töötamise andmed;

3) näokujutise andmed ja foto;

4) andmed teovõimelisuse kohta;

5) andmed keeleoskuse kohta;

6) andmed selle kohta, et isik vastab kehalise ettevalmistuse nõuetele;

7) kinnitus selle kohta, et isik vastab abipolitseiniku tervisenõuetele;

8) abipolitseiniku staaži andmed.

**§ 10. Andmete töötlemine taustakontrolli läbiviimisel**

Taustakontrolli läbiviimisel võib Politsei- ja Piirivalveamet töödelda järgmisi abipolitseinikuks kandideerija või abipolitseiniku isikuandmeid:

1) üld- ja kontaktandmed ning isikut tõendava dokumendi andmed;

2) varasemad isikunimed;

3) töötamise andmed;

4) sotsiaalmeedia konto andmed;

5) vanema, õe, venna, lapse, abikaasa ja registreeritud elukaaslase ning abieluga sarnanevas suhtes oleva elukaaslase ees- ja perekonnanimi, isikukood (selle puudumisel sünniaeg ja -koht) ja kontaktandmed;

6) andmed määratud karistuse, karistatuse ja karistusest vabastamise ning karistuse täitmisele pööramise kohta;

7) karistusregistri arhiivi andmed;

8) andmed selliste algatatud kriminaalmenetluste kohta, kus ta on tunnistatud kahtlustatavaks või on süüdistatav, ja nende lahendite kohta;

9) andmed seotuse kohta organisatsiooni või liikumisega, mille tegevus on suunatud avaliku korra või julgeoleku vastu;

10) avalike allikate andmed usaldusväärsuse, isikuomaduste, kõlbeliste omaduste ja eluviisi kohta;

11) viimase viie aasta ja praeguse tööandja andmed ning õppeasutuse esindajatelt saadud andmed isiku usaldusväärsuse, isikuomaduste ja kõlbeliste omaduste kohta;

12) andmed viimase aasta jooksul distsiplinaarsüüteo eest avalikust teenistusest vabastamise kohta;

13) näokujutise andmed ja foto;

14) eelmise taustakontrolli andmed;

15) andmed teovõime piiramise kohta;

16) andmed välispiiri ületuste ja välisriigis viibimise kohta, et tuvastada isiku viibimine välisriigis, mis on kantud riigisaladuse ja salastatud välisteabe seaduse § 19 lõike 3 alusel kehtestatud nimekirja;

17) andmed kaitseväeteenistuse kohta;

18) muud Politsei- ja Piirivalveametile teatavaks saanud andmed, mis võivad olla olulised isiku sobivuse hindamisel.

**§ 11. Andmete allikad nõuetele vastavuse kontrolli ja taustakontrolli läbiviimisel**

(1) Nõuetele vastavuse kontrolli läbiviimisel on Politsei- ja Piirivalveametil õigus:

1) pöörduda riigi- ja kohaliku omavalitsuse üksuse asutuste, samuti füüsiliste ja juriidiliste isikute poole järelepärimisega kontrollitava isiku isikuandmete kohta;

2) kontrollida isikuandmeid riigi, kohaliku omavalitsuse üksuse või muu avalik-õigusliku isiku või avalikke ülesandeid täitva eraõigusliku juriidilise isiku andmekogust.

(2) Taustakontrolli läbiviimiseks on Politsei- ja Piirivalveametil õigus:

1) pöörduda riigi- ja kohaliku omavalitsuse üksuse asutuste, samuti füüsiliste ja juriidiliste isikute poole järelepärimisega kontrollitava isiku isikuandmete kohta;

2) vestelda kontrollitava isikuga, samuti tema tööandja, õppeasutuse esindajate ja teiste isikutega, et selgitada välja, kas isik vastab käesoleva seaduse § 5 lõike 1 punktides 5 ja 6 sätestatud nõuetele;

3) kontrollida isikuandmeid riigi, kohaliku omavalitsuse üksuse või muu avalik-õigusliku isiku või avalikke ülesandeid täitva eraõigusliku juriidilise isiku andmekogust;

4) saada isikuandmeid karistusregistri arhiivist;

5) töödelda üldsusele mõeldud ja avalikult kättesaadavaid isikuandmeid;

6) kontrollida isikuandmeid Politsei- ja Piirivalveameti andmekogudest.

**§ 12. Nõuetele vastavuse kontrolli ja taustakontrolli tulemus**

(1) Nõuetele vastavuse kontrolli ja taustakontrolli tulemus sisaldab andmeid ning hinnangut selle kohta, kas abipolitseinikuks kandideerija või abipolitseinik vastab käesoleva seaduse §-s 5 kehtestatud nõuetele.

(2) Politsei- ja Piirivalveameti peadirektori või tema volitatud ametniku otsusega võib käesoleva nõuetele vastavuse kontrolli või taustakontrolli tulemusena:

1) anda isikule abipolitseiniku staatuse ja nimetada ta I, II või III astme abipolitseinikuks;

2) ülendada või alandada abipolitseiniku taset;

3) keelduda isikule abipolitseiniku staatuse andmisest;

4) vabastada isik abipolitseiniku staatusest.

(3) Käesoleva paragrahvi lõike 2 punktides 3 ja 4 nimetatud keeldumise või vabastamise põhjust ning selle aluseks olevat asjaolu ei avaldata kuni vastava asjaolu äralangemiseni ning ulatuses, mis võib olla vältimatult vajalik, et tagada:

1) riigi julgeolek;

2) riigikaitse;

3) avalik kord;

4) süütegude tõkestamine, avastamine, menetlemine või karistuse täideviimine;

5) andmesubjekti kaitse või teiste isikute õiguste ja vabaduste kaitse.

**§ 13. Andmete säilitamine**

Iga nõuetele vastavuse kontrolli ja taustakontrolli andmeid säilitatakse viis aastat. Pärast säilitustähtaja möödumist andmed kustutatakse.

**2. jagu**

**Abipolitseiniku tervisekontroll ja väljaõpe**

**§ 14. Abipolitseiniku tervisekontroll**

(1) Abipolitseiniku tervisekontrolli eesmärk on kontrollida, kas abipolitseiniku terviseseisund võimaldab tal osaleda politsei tegevuses, ning vähendada ja vältida abipolitseiniku terviseriske. Tervisekontrolli käigus tehakse kindlaks, kas abipolitseinikul puuduvad käesoleva seaduse § 5 lõike 1 punktis 7 nimetatud tervisehäired ning kas ta vastab käesoleva seaduse § 5 lõike 2 punktis 2 esitatud nõuetele.

(2) I astme abipolitseinik läbib tervisekontrolli enne II astme abipolitseinikuks ülendamist ning II ja III astme abipolitseinik läbib tervisekontrolli perioodiliselt.

(3) Abipolitseiniku tervisekontrolli korraldab ja tervisetõendi väljastab perearst või Politsei- ja Piirivalveametiga lepingulises suhtes olev töötervishoiuarst, kaasates vajadusel teisi eriarste või tervishoiuteenuse osutajaid. Käesolevas lõikes nimetatud tervisekontrolli ja -tõendi võib asendada abipolitseiniku tegevuse eeskirjas ette nähtud juhtudel.

(4) Töötervishoiuarst või perearst väljastab Politsei- ja Piirivalveametile kinnituse selle kohta, et abipolitseinik vastab tervisenõuetele, avaldamata täpseid terviseandmeid.

**§ 15. Abipolitseiniku väljaõpe**

(1) Abipolitseinikuna tegutsemiseks on vaja läbida vastava astme abipolitseinikuks ettevalmistav ja arvestusega lõppev väljaõpe:

1) I astme puhul vähemalt 20 akadeemilist tundi;

2) II astme puhul vähemalt 150 akadeemilist tundi;

3) III astme puhul vähemalt 40 akadeemilist tundi.

(2) Käesoleva paragrahvi lõikes 1 ning käesoleva seaduse §-s 17 nimetatud väljaõppe läbimisel võib võtta arvesse isiku varasemat õpi- ja töökogemust. Isiku varasema õpi- ja töökogemuse arvestamisel võib pädev väljaõpet korraldav asutus lugeda isiku väljaõppe osaliselt või täielikult läbituks.

**§ 16. Abipolitseiniku täiend- ja erialaõpe**

(1) II ja III astme abipolitseinik läbib kvalifikatsiooni tagamiseks igal aastal turvataktika ja vahetu sunni täiendõppe.

(2) Abipolitseinik, kes täidab ülesannet, milleks on vaja lisateadmisi ja -oskusi, läbib vastava erialaõppe.

(3) II ja III astme abipolitseinik, kellel on politsei tegevuses osalemisel vaja kanda elektrišokirelva, läbib elektrišokirelva õppe ning sooritab arvestuse.

(4) II ja III astme abipolitseinik, kellel on politsei tegevuses osalemisel vaja kanda tulirelva, läbib tulirelvaõppe ja sooritab arvestuse ning sooritab lasketesti vähemalt üks kord kalendriaastas.

(5) III astme abipolitseinik sooritab arvestuse oma kvalifikatsiooni tagamiseks iga kolme aasta järel eelmise arvestuse sooritamisest alates.

(6) Abipolitseinik, kellele on määratud kriisiroll, peab kvalifikatsiooni säilitamiseks lisaks käesoleva paragrahvi lõikes 1 nimetatud täiendõppele läbima vähemalt kord kolme aasta jooksul erialaõppe.

(7) Käesoleva paragrahvi lõigetes 2–4 nimetatud väljaõppe läbimisel võib võtta arvesse isiku varasemat õpi- ja töökogemust. Politsei- ja Piirivalveamet võib isiku varasema õpi- ja töökogemuse arvestamisel lugeda isiku väljaõppe osaliselt või täielikult läbituks.

**§ 17. Abipolitseiniku kriisivalmiduse väljaõpe**

(1) Kriisiolukorra ajal abipolitseinikuks kandideerija ei pea läbima I ja II astme abipolitseiniku väljaõpet, vaid läbib Politsei- ja Piirivalveameti peadirektori korraldusel abipolitseiniku kriisivalmiduse väljaõppe.

(2) Abipolitseiniku kriisivalmiduse väljaõppe maht on vähemalt 40 akadeemilist tundi.

**§ 18. Väljaõppe korraldus**

Abipolitseiniku väljaõpet korraldab sisekaitseline rakenduskõrgkool ning Politsei- ja Piirivalveamet. Väljaõppekava koostab sisekaitseline rakenduskõrgkool koostöös Politsei- ja Piirivalveametiga.

**3. peatükk**

**Abipolitseiniku töökorraldus, tunnused ning õigused ja kohustused**

**§ 19. Abipolitseiniku töökorraldus**

(1) Politsei- ja Piirivalveameti peadirektor kehtestab korra, milles reguleeritakse abipolitseiniku politsei tegevuses osalemise korraldamine ning juhtimine.

(2) Politsei- ja Piirivalveameti peadirektor või tema volitatud ametnik võib moodustada abipolitseinike tegevuse korraldamiseks abipolitseinike üksuse ning kehtestada selle töökorralduse.

(3) Politsei- ja Piirivalveametil on õigus lähetada abipolitseinik välisriiki. Politsei- ja Piirivalveameti peadirektor kehtestab korra, milles reguleeritakse abipolitseiniku lähetamine välisriiki.

**§ 20. Abipolitseiniku tunnistus, ametimärk, vormiriietus ja eraldusmärgid**

(1) Politsei- ja Piirivalveamet väljastab abipolitseinikule politsei tegevuses osalemiseks:

1) abipolitseiniku tunnistuse ja vajaduse korral ametimärgi;

2) vajaduse korral politseiametniku vormiriietuse koos abipolitseiniku eraldusmärgiga (edaspidi *abipolitseiniku vormiriietus*).

(2) Politsei- ja Piirivalveameti peadirektor kehtestab korra, milles reguleeritakse abipolitseiniku vormiriietuse kandmine.

(3) Abipolitseinikul on keelatud anda talle väljastatud abipolitseiniku tunnistust, ametimärki ja abipolitseiniku vormiriietust teisele isikule.

(4) Isikul, kes ei ole abipolitseinik ning kellel ei ole Politsei- ja Piirivalveametilt saadud luba abipolitseiniku vormiriietuse kandmiseks, on keelatud kasutada abipolitseiniku vormiriietust.

**§ 21. Abipolitseiniku õigused**

(1) Abipolitseinikul on õigus:

1) osaleda politsei tegevuses;

2) saada ülesande täitmiseks vajalikke teadmisi ja oskusi;

3) saada ülesande täitmiseks vajalikke vahendeid;

4) saada ülesande täitmiseks juurdepääs vajaduspõhiselt andmekogudele ja infosüsteemidele;

5) keelduda täitmast ebaseaduslikku politsei korraldust;

6) keelduda täitmast politsei korraldust, mis võib olla ohtlik tema enda või teise isiku elule, tervisele või varale;

7) keelduda täitmast politsei korraldust, milleks tal ei ole väljaõpet, teadmisi ega oskusi;

8) osaleda rahvusvahelises politsei koostöös välislepingu või Euroopa Liidu õigusakti alusel.

(2) Kui abipolitseinik keeldub korralduse täitmisest käesoleva paragrahvi lõike 1 punktide 5–7 alusel, teavitab ta sellest korralduse andjat ja oma vahetut juhti.

(3) Abipolitseinikul on käesoleva seaduse § 4 lõigetes 1–3 sätestatud ülesannete täitmise toetamisel õigus töödelda:

1) asutusesiseseks kasutamiseks ettenähtud teavet;

2) isikuandmeid, sealhulgas eriliiki isikuandmeid;

3) üldsusele suunatud ja avalikest allikatest kättesaadavaid andmeid.

**§ 22. Abipolitseiniku kohustused**

(1) Abipolitseinikul on kohustus:

1) järgida Politsei- ja Piirivalveameti põhiväärtusi, ametniku eetikakoodeksit ning Politsei- ja Piirivalveameti eetikakoodeksit ja töökorralduse reegleid;

2) käituda väärikalt nii politsei tegevuses osaledes kui ka väljaspool tegevuses osalemist, sealhulgas hoiduda tegevusest, mis kahjustab tema usaldusväärsust abipolitseinikuna või kahjustab Politsei- ja Piirivalveameti mainet;

3) hoida ja kasutada talle väljastatud, tema kasutuses olevaid vahendeid ja muud vara heaperemehelikult ja sihipäraselt ning kasutada neid ainult talle antud ülesande täitmiseks;

4) hoida korras talle väljastatud erivahendit ja relva ning tagada, et need ei satuks kõrvalise isiku kätte;

5) viivitamata teavitada Politsei- ja Piirivalveametit talle väljastatud relva, erivahendi või muu vara vargusest, kadumisest või kõrvalise isiku kätte sattumisest;

6) hoida seaduses sätestatud korras saladuses politsei tegevuses osalemise käigus talle teatavaks saanud isikuandmeid, sealhulgas eriliigilisi isikuandmeid ning muud asutusesiseseks kasutamiseks ettenähtud teavet;

7) kanda abipolitseiniku vormiriietust, kui ta politsei tegevuses osalemisel kannab elektrišoki- või tulirelva, kohaldab riikliku järelevalve erimeedet või on vajalik, et ta oleks visuaalselt tuvastatav abipolitseiniku vormiriietuse kaudu;

8) kanda tulirelva nähtaval kohal, kui ta kannab abipolitseiniku vormiriietust;

9) mitte kanda abipolitseiniku vormiriietust, relva ega laskemoona korrakaitseseaduse § 36 tähenduses joobeseisundis;

10) mitte kasutada oma staatust eesmärgiga tekitada kahju teise isiku õigustele või hüvele või avalikele huvidele, mis on seadusega kaitstud;

11) esitada isiku nõudmisel abipolitseiniku tunnistus või abipolitseiniku tunnistus koos ametimärgiga, kui ta kannab abipolitseiniku vormiriietust politsei tegevuses osaledes;

12) esitada isikule abipolitseiniku tunnistus või abipolitseiniku tunnistus koos ametimärgiga, kui ta osaleb politsei tegevuses abipolitseiniku vormiriietuseta;

13) teavitada Politsei- ja Piirivalveametit esimesel võimalusel, kui ta ei vasta käesoleva seaduse §-s 5 nimetatud nõuetele;

14) teavitada viivitamata Politsei- ja Piirivalveameti kehtestatud korras Politsei- ja Piirivalveameti väljastatud tulirelva või elektrišokirelva kasutamisest;

15) jälgida, et abipolitseinikuna tegutsemine ei kahjusta tema tervist ega töövõimet.

(2) Käesoleva paragrahvi lõike 1 punktis 7 sätestatud abipolitseiniku vormiriietuse kandmise kohustusest võib ülesande täitmisel loobuda Politsei- ja Piirivalveameti põhjendatud otsusel, kui see on vajalik politsei tegevuses ülesande täitmise eesmärgi saavutamiseks. Politseivälises tegevuses osaledes võib abipolitseinik oma vormiriietust kanda üksnes Politsei- ja Piirivalveameti loal.

(3) Abipolitseinik võib käesoleva paragrahvi lõike 1 punktides 11 ja 12 nimetatud kohustuse täitmise edasi lükata, kui see on vältimatult vajalik vahetu ohu tõrjumiseks.

(4) II ja III astme abipolitseinik, kes politsei tegevuses osaledes teenindab sündmuskohti või puutub kokku ekspertiisi- ja uuringuobjektidega, daktüloskopeeritakse ning temalt võetakse DNA-proov, et välistada ekspertiisi- ja uuringuobjektile abipolitseiniku jäetud jäljed kooskõlas politsei- ja piirivalveseaduse §-s 451 ettenähtud korraga.

## 4. peatükk

## Abipolitseiniku rakendatavad meetmed ja vahetu sund

## 1. jagu

## Abipolitseiniku rakendatavad meetmed

## § 23. Süütegude ennetamise meetmed

## Süütegude ennetamisel lähtub abipolitseinik korrakaitseseaduse §-s 18 loetletud ennetamise meetmetest.

**§ 24. Riikliku järelevalve meetmete kohaldamine**

(1) II ja III astme abipolitseinik võib politsei tegevuses osaledes kohaldada korrakaitseseaduse §-des 28, 30, § 32 lõigetes 1–5, 7, 8, §-des 37, 38, § 44 lõike 1 punktides 1, 3 ja 5, § 45 lõigetes 1, 3, 4, § 46 lõike 1 punktides 1 ja 2, § 47 lõike 1 punktides 1, 4–6, §-s 48, § 49 lõike 1 punktides 2–4 sätestatud riikliku järelevalve meetmeid käesolevas paragrahvis sätestatud erisustega.

(2) II ja III astme abipolitseinik võib politsei tegevuses osaledes ainult politseiametniku korraldusel:

1) kohaldada korrakaitseseaduse § 31 lõigetes 1–3, § 32 lõigetes 6 ja 9, §-des 34, 39, 41, 42, § 44 lõike 1 punktides 2, 4, 6, § 45 lõikes 5, § 46 lõike 1 punktides 3–6, 8, § 47 lõike 1 punktides 2, 3, § 48 lõikes 3, § 49 lõike 1 punktides 1 ja 5–7 ning §-des 50–52 sätestatud riikliku järelevalve erimeetmeid;

2) korrakaitseseaduse §-s 38 sätestatud riikliku järelevalve erimeetme kohaldamisel tuvastada alkoholijoobe kohapeal tõendusliku alkomeetriga.

(3) II ja III astme abipolitseinikul on politsei tegevuses osaledes keelatud:

1) korrakaitseseaduse § 45 lõikes 5 sätestatud riikliku järelevalve erimeetme kohaldamisel kasutada sundpeatamise vahendina tulirelva;

2) korrakaitseseaduse §-s 48 sätestatud riikliku järelevalve erimeetme kohaldamisel isiku kehaõõnsuste läbivaatus.

(4) III astme abipolitseinikul on politsei tegevuses osaledes iseseisvalt keelatud:

1) korrakaitseseaduse § 50 lõike 1 punkti 3 alusel valdusesse siseneda;

2) korrakaitseseaduse § 51 alusel valdust läbi vaadata.

**§ 25. Kinnipeetud isiku saatmine**

II ja III astme abipolitseinikul on õigus teostada kinnipeetud isiku saatmist politsei ja piirivalve seaduse **§-s 741 sätestatud alusel ning korras.**

## 2. jagu

## Vahetu sund

**§ 26. Vahetu sunni kohaldamine**

(1) II ja III astme abipolitseinik võib politsei tegevuses osaledes käesoleva seaduse § 24 lõigetes 1 ja 2 nimetatud riikliku järelevalve erimeetme kohaldamisel kasutada vahetut sundi korrakaitseseaduses sätestatud alusel ning korras, arvestades käesoleva seaduse erisusi.

(2) II ja III astme abipolitseinikul on õigus politsei ülesandel kohaldada vahetut sundi politseiametniku korraldusel, kui see on vältimatult vajalik politseiametniku poolt riikliku järelevalve meetme kohaldamise eesmärgi saavutamiseks.

(3) III astme abipolitseinikul on politsei tegevuses osaledes iseseisvalt keelatud kohaldada vahetut sundi korrakaitseseaduse § 41 lõikes 10 sätestatud riikliku järelevalve erimeetme kohaldamisel.

**§ 27. Abipolitseiniku erivahendite ja relvade loetelu**

(1) II ja III astme abipolitseiniku erivahendid on Politsei- ja Piirivalveameti väljastatud:

1) käerauad;

2) sidumisvahend;

3) tehniline tõke;

4) sõiduki sundpeatamise vahend;

5) eriotstarbeline valgus- ja heliseadeldis;

6) eriotstarbeline värvimis- ja märgistusvahend.

(2) II ja III astme abipolitseiniku relvad ning nende alaliigid on Politsei- ja Piirivalveameti väljastatud:

1) tulirelv – püss, püstol, revolver;

2) gaasirelv – gaasipihusti;

3) külmrelv – kummi- või teleskoopnui;

4) pneumorelv;

5) elektrišokirelv;

6) harjutusrelv.

**§ 28. Käeraudade ja sidumisvahendi kasutamine**

(1) II ja III astme abipolitseinik võib isiku suhtes kasutada käeraudu korrakaitseseaduse § 79 lõikes 1 esinevate aluste olemasolul.

### (2) Kui käeraudade kasutamine ei ole võimalik, võib II ja III astme abipolitseinik kasutada sidumisvahendit, kui see ei sea ohtu isiku elu, ei tekita talle kehavigastust ega põhjusta kestvat füüsilist valu.

### **§ 29. Elektrišokirelva kasutamine**

II ja III astme abipolitseinik, kes osaleb politsei tegevuses, võib isiku suhtes kasutada elektrišokirelva korrakaitseseaduse §-s 80 sätestatud alustel ning korras.

**§ 30. Tulirelva kasutamine**

(1) II ja III astme abipolitseinik, kes osaleb politsei tegevuses koos politseiametnikuga, võib isiku suhtes kasutada tulirelva korrakaitseseaduse §-s 81 sätestatud alustel ning korras.

(2) III astme abipolitseinik, kes osaleb politsei tegevuses iseseisvalt, võib isiku suhtes kasutada tulirelva korrakaitseseaduse § 81 lõike 1 ja lõike 2 punktide 1 ja 2 sätestatud alustel ning korras.

(3) III astme abipolitseinik, kes osaleb politsei tegevuses koos politseiametnikuga, võib politseiametniku korraldusel kasutada isiku suhtes püssi, kui esineb erakorraline vajadus tõrjuda vahetu kõrgendatud oht.

**3. jagu**

**Abipolitseinikule lubatud relva ja laskemoona käitlemine**

**§ 31. Abipolitseinikule lubatud relva ja laskemoona käitlemine**

(1) Relva käitlemine käesoleva seaduse tähenduses on abipolitseinikule lubatud relva ja selle laskemoona väljastamine, hoidmine, kandmine, kasutamine, hooldamine, tagastamine ning edasitoimetamine.

(2) Harjutusrelva käitlemisele kohaldatakse käesolevas seaduses tulirelvade käitlemise kohta kehtestatud nõudeid.

(3) Politsei- ja Piirivalveameti peadirektor kehtestab korra, millega määratakse kindlaks II ja III astme abipolitseinikule lubatud:

1) relva, laskemoona ja erivahendi väljastamine;

2) relva, laskemoona ja erivahendi käitlemise nõuded;

3) relva, laskemoona ja erivahendi üle arvestuse pidamine;

4) relva, laskemoona, erivahendi ja nende hoiutingimuste kontroll;

5) elektrišoki- ja tulirelva kandmise õiguse andmine ning kehtetuks tunnistamise täpsem kord;

6) elektrišoki- ja tulirelva kandmise õiguse peatamise või peatumise täpsem kord;

7) elektrišoki- ja tulirelva kandmise õiguse taastamise või taastumise täpsem kord.

**§ 32.** **Abipolitseinikule elektrišoki- ja tulirelva kandmise õiguse andmine**

Elektrišoki- ja tulirelva kandmise õiguse võib anda Politsei- ja Piirivalveameti peadirektori või tema volitatud ametniku otsusega II ja III astme abipolitseinikule:

1) kelle terviseseisund ei välista elektrišoki- ja tulirelva kandmise õigust;

2) kes on läbinud vastavat liiki relvale ettenähtud väljaõppe;

3) kelle suhtes ei ole ilmnenud asjaolusid, mis annavad alust eeldada, et ta ei sobi relva omama enda või teise isiku turvalisust ohustava eluviisi või käitumise tõttu.

**§ 33.** **Abipolitseiniku elektrišoki- ja tulirelva kandmise** **õiguse peatamine, peatumine ning kehtetuks tunnistamine**

(1) II ja III astme abipolitseiniku elektrišoki- või tulirelva kandmise õigus peatatakse Politsei- ja Piirivalveameti peadirektori või tema volitatud ametniku otsusega juhul, kui:

1) abipolitseinik võib olla terviseseisundis, mis takistab tal kanda elektrišoki- või tulirelva või mis on ohtlik abipolitseinikule endale või teisele isikule;

2) abipolitseiniku elektrišoki- või tulirelva käsitsemine on ohtlik abipolitseinikule endale või teisele isikule.

(2) II ja III astme abipolitseiniku elektrišoki- või tulirelva kandmise õigus peatub, kui:

1) abipolitseinik ei soorita käesoleva seaduse § 16 lõikes 4 nimetatud lasketesti kalendriaasta jooksul;

2) abipolitseiniku staatus on peatatud.

(3) II ja III astme abipolitseiniku õigus kanda elektrišoki- või tulirelva tunnistatakse kehtetuks Politsei- ja Piirivalveameti peadirektori või tema volitatud ametniku otsusega juhul, kui:

1) abipolitseinikul on püsiv terviseseisund, mis välistab elektrišoki- ja tulirelva kandmise õiguse;

2) abipolitseiniku staatus lõppeb.

**§ 34. Abipolitseinikule lubatud tulirelva ja laskemoona kandmine ning nende hoidmine elu- või asukohas**

(1)Tulirelva ja laskemoona kandmine käesoleva seaduse tähenduses on tulirelva ja laskemoona kaasas kandmine väljaspool selle hoiukohta.

(2) II ja III astme abipolitseinik võib kanda tulirelva ja laskemoona:

1)politsei tegevuses osaledes ja väljaõppes;

2) politsei tegevusse või väljaõppesse minnes ja sealt tulles.

(3) II ja III astme abipolitseinikul, kellele on käesoleva seaduse § 32 alusel antud tulirelva kandmise õigus, on Politsei- ja Piirivalveameti peadirektori või tema volitatud ametniku otsusega lubatud hoida tulirelva ja laskemoona abipolitseiniku elu- või asukohas. Sellisel juhul peab tagama tulirelva ja laskemoona säilimise nii, et on välistatud nende sattumine kõrvalise isiku kätte. Kui abipolitseiniku elu- või asukoht muutub, on abipolitseinik kohustatud viivitamata sellest teavitama Politsei- ja Piirivalveametit.

(4) Politsei- ja Piirivalveameti peadirektor või tema volitatud ametnik võib kehtestada lisanõudeid tulirelva ja laskemoona hoidmisele abipolitseiniku elu- või asukohas.

**§ 35. Abipolitseinikule lubatud tulirelva ja laskemoona edasitoimetamine**

(1) Tulirelva ja laskemoonaedasitoimetamine käesoleva seaduse tähenduses on selle transport ühest kohast teise ilma eesmärgita tulirelva ja laskemoona vahepeal kasutada.

(2) Tulirelva ja laskemoona edasitoimetamisel peab II ja III astme abipolitseinik tagama tulirelva säilimise ning välistama sellele kõrvalise isiku juurdepääsu. Edasitoimetatav tulirelv peab olema tühjaks laetud ning pakitud viisil, mis välistab relva kohese kasutuselevõtu.

(3) Politsei- ja Piirivalveameti peadirektor või tema volitatud ametnik võib kehtestada lisanõudeid abipolitseiniku poolt tulirelva ja laskemoona edasitoimetamisele.

**5. peatükk**

**Kriisirolliga abipolitseinik**

**§ 36. Abipolitseinikule kriisirolli määramine**

(1) Politsei- ja Piirivalveamet võib määrata kriisirolli abipolitseinikule (edaspidi *kriisirolliga abipolitseinik*), kes on andnud nõusoleku toetada politseid kriisiolukorras (edaspidi *kriisi lahendamine*).

(2) Kriisirolliga abipolitseinik on abipolitseinik, kelle ülesanne on toetada politseid kriisi lahendamise ajal käesoleva seaduse § 4 lõigete 1–3 kohaselt.

(3) Kriisirolli ei saa määrata abipolitseinikule, kes on riigikaitselise töökohustusega ameti- või töökohal või on nimetatud sõjaväelise auastmega sõjaaja ametikohale (edaspidi *sõjaaja ametikoht*).

(4) Politsei- ja Piirivalveametil on enne abipolitseinikule kriisirolli määramist ning enne kriisirolli jätkumist käesoleva seaduse § 37 lõike 3 alusel õigus saada töötamise registrist teavet isiku töötamise kohta riigikaitselise töökohustusega ameti- või töökohal ning kaitseväekohustuslaste registrist teavet isiku nimetamise kohta sõjaaja ametikohale.

**§ 37. Kriisirolli võtnud abipolitseiniku staatuse erisus**

(1) Kriisirolliga abipolitseinikku ei nimetata sõjaaja ametikohale, välja arvatud juhul, kui see on vältimatult vajalik riigi julgeoleku tagamiseks.

(2) Kui kriisirolliga abipolitseinik nimetatakse sõjaaja ametikohale või riigikaitselise töökohustusega ameti- või töökohale või tema ameti- või töökohale määratakse riigikaitseline töökohustus, peatub tema kriisirolliga abipolitseiniku staatus. Sellisel juhul esitab kriisirolliga abipolitseinik esimesel võimalusel staatuse peatamiseks Politsei- ja Piirivalveametile vastava avalduse. Peatatud kriisirolliga abipolitseinik võib jätkata talle käesoleva seadusega ettenähtud ülesannete täitmist.

(3) Kriisirolliga abipolitseiniku staatus jätkub, kui isik vabastatakse riigikaitselise töökohustusega ameti- või töökohalt või sõjaaja ametikohalt või tema ameti- või töökohta ei loeta enam riigikaitselise töökohustusega ameti- või töökohaks. Staatuse jätkamiseks esitab isik Politsei- ja Piirivalveametile vastava avalduse.

**§ 38. Kriisirolliga abipolitseiniku töö- või teenistussuhte erisus**

(1) Kriisirolliga abipolitseinikul on õigus keelduda töö tegemisest selle tööandja heaks, kellega tal on sõlmitud tööleping, kui ta kaasatakse kriisi lahendamisse.

(2) Avaliku teenistuse ametikohale nimetatud kriisirolliga abipolitseiniku avaliku võimu teostamise õigus peatub ja ta on ajutiselt vabastatud tööülesannete täitmisest, kui ta kaasatakse kriisi lahendamisse.

(3) Käesoleva paragrahvi lõigetes 1 ja 2 nimetatud juhtudel esitab töötaja tööandjale tööst keeldumise avalduse ja ametnik esitab avaliku võimu teostamise õiguse peatamise avalduse.

(4) Kriisirolliga abipolitseinikule, kes osaleb kriisi lahendamises, võib maksta hüvitist. Hüvitise arvutamise aluseks võetakse Statistikaameti avaldatud viimane keskmine brutokuupalk.

(5) Kui tööandjale tekib käesoleva paragrahvi lõike 1 rakendamise tõttu kahju, mis on seotud saamata jäänud tuluga, võib ta nõuda riigilt kahju hüvitamist.

**§ 39. Kriisirolliga abipolitseiniku kaasamine politsei tegevusse**

(1) Vabariigi Valitsus otsustab valdkonna eest vastutava ministri ettepanekul korraldusega kriisirolliga abipolitseiniku kaasamise kriisi lahendamisse kuni 30 kalendripäevaks.

(2) Käesoleva paragrahvi lõikes 1 nimetatud tähtaja saabumisel vaatab Vabariigi Valitsus otsuse üle. Kui kriisirolliga abipolitseiniku kaasamine kriisi lahendamisse on endiselt vajalik, määrab Vabariigi Valitsus korraldusega uue tähtaja, mis ei või olla pikem kui 30 kalendripäeva.

(3) Käesoleva paragrahvi lõike 1 alusel antud korralduses märgitakse:

1) ülesanne, mille täitmisse kriisirolliga abipolitseinik kaasatakse;

2) ülesande täitmises osalevate isikute arv või arvu ülempiir;

3) kaasamise tähtaeg;

4) territoorium, kus ülesannet täidetakse;

5) vajaduse korral muud andmed.

**§ 40. Abipolitseiniku vabastamine kriisirollist**

(1) Politsei- ja Piirivalveameti peadirektori või tema volitatud ametniku otsusega vabastatakse abipolitseinik kriisirollist, kui ta:

1) esitab sellekohase avalduse;

2) ei täida käesoleva seaduse § 16 lõikes 6 sätestatud väljaõppe kohustust;

3) ei osale mõjuva põhjuseta käesoleva seaduse § 39 lõikes 1 nimetatud juhul kaasamise korral politsei tegevuses.

(2) Kriisirollist vabastatud abipolitseinikul on kohustus esimesel võimalusel tagastada Politsei- ja Piirivalveametile talle kriisi lahendamiseks väljastatud vara, relvad ning erivahendid.

**6. peatükk**

**Abipolitseiniku hüved ja tagatised**

**§ 41. Abipolitseiniku ergutamine**

Silmapaistvate teenete eest võib abipolitseinikku ergutada politsei ja piirivalve seaduse 5. peatüki 8. jaos sätestatud korras ning Politsei- ja Piirivalveametile antud õiguste ja kohustuste osas.

**§ 42. Kulude hüvitamine**

(1) Politsei- ja Piirivalveamet võib hüvitada abipolitseinikule vajalikud kulud seoses abipolitseiniku:

1) osalemisega politsei tegevuses;

2) tervisekontrolliga;

3) väljaõppega;

4) välislähetusega.

(2) Politsei- ja Piirivalveameti hüvitatavate kulude liigid ning hüvitiste suuruse määramise ja maksmise korra kehtestab Politsei- ja Piirivalveameti peadirektor.

(3) Kokkuleppel Politsei- ja Piirivalveametiga võib käesoleva paragrahvi lõikes 1 nimetatud kulud hüvitada kohalik omavalitsus.

**§** **43. Tasustamata lisapuhkuse hüvitamine abipolitseinikule**

(1) Abipolitseinikul on õigus saada tööandjalt tasustamata lisapuhkust kalendriaastas:

1) väljaõppes osalemise ajaks kuni 15 kalendripäeva;

2) politsei ja piirivalve seaduse § 77 lõikes 1 nimetatud juhtudel abipolitseiniku ülesannete täitmiseks kuni 30 kalendripäeva.

(2) Abipolitseinik esitab tööandjale Politsei- ja Piirivalveameti peadirektori või tema volitatud ametniku taotluse käesoleva paragrahvi lõikes 1 nimetatud lisapuhkuse saamiseks mõistliku aja jooksul enne väljaõppele või ülesande täitmisele asumise aega.

(3) Politsei- ja Piirivalveamet võib maksta abipolitseinikule tema kirjalikul taotlusel käesoleva paragrahvi lõike 1 alusel antud lisapuhkuse eest hüvitist. Hüvitise arvutamise aluseks võetakse abipolitseiniku kuue kuu keskmine palk või töötasu, mida maksab talle tema tööandja. Hüvitise ülempiir on Statistikaameti avaldatud viimane keskmine brutokuupalk.

(4) Käesoleva paragrahvi lõikes 3 sätestatud hüvitist ei maksta, kui tööandja säilitab töötajale või ametnikule tema senise töötasu või palga.

**§ 44. Varalise kahju hüvitamine**

(1) Politsei tegevuses osalemisel abipolitseinikule või käesoleva seaduse § 45 lõikes 1 nimetatud isikutele tekitatud otsese varalise kahju hüvitab riik. Politsei- ja Piirivalveametil on tagasinõudeõigus süüdioleva isiku suhtes, kes vastutab kahju põhjustamise eest, mille tõttu tekkis abipolitseinikule või tema perekonnaliikmele otsene varaline kahju. Kahjust arvatakse maha hüvitis, mida on maksnud kindlustusandjad sama kindlustusjuhtumi eest, või toetus või hüvitis, mida on maksnud riik või kohaliku omavalitsuse üksus abipolitseinikule või tema perekonnaliikmele.

(2) Varalise kahju hüvitamise tingimused ja korra kehtestab valdkonna eest vastutav minister määrusega.

(3) Käesolevas paragrahvis sätestatut ei kohaldata, kui abipolitseinik on politsei tegevuses osalemisel käesoleva paragrahvi lõikes 1 nimetatud otsese varalise kahju saamisel:

1) pannud toime süüteo, mis on põhjuslikus seoses otsese varalise kahju saamisega;

2) pannud toime enesetapu või enesetapukatse;

3) pannud toime enesevigastuse, mis ei ole põhjuslikus seoses haigusseisundiga ega ole tulenenud teiste isikute õigusvastasest käitumisest;

4) korrakaitseseaduse § 36 tähenduses joobeseisundis.

**§ 45. Hüvitis abipolitseiniku hukkumise, surma ja töövõime vähenemise korral**

(1) Kui abipolitseinik hukkub või sureb politsei tegevuses osalemisega seotud õnnetusjuhtumi või tema vastu toimepandud ründe või tema poolt süüteo tõkestamise või ohu tõrjumise tagajärjel, makstakse tema lapsele, vanemale, lesele, registreeritud elukaaslasele, kellega sõlmitud kooseluleping on lõppenud surma tõttu, või abieluga sarnanevas suhtes olevale elukaaslasele ning perekonnaseaduse tähenduses tema ülalpidamisel olnud teisele isikule ühekordset hüvitist.

(2) Kui abipolitseinikul tuvastatakse abipolitseiniku politsei tegevuses osalemisega seotud õnnetusjuhtumi või tema vastu toimepandud ründe või tema poolt süüteo tõkestamise või ohu tõrjumise tagajärjel saadud vigastuse või tekkinud haiguse tõttu osaline või puuduv töövõime või ajutine töövõime kaotus, millega ei kaasnenud osalist või puuduvat töövõimet, makstakse talle hüvitist.

(3) Kui abipolitseinik on saanud viga või haigestunud seoses politsei tegevuses osalemisega tema vastu toimepandud ründe, tema poolt süüteo tõkestamise või ohu tõrjumise tagajärjel, kannab tema ravi- ja ravimikulud Politsei- ja Piirivalveamet ulatuses, mida ei hüvitata Tervisekassa eelarve kaudu.

(4) Käesoleva paragrahvi lõigetes 1–3 nimetatud juhtudel makstakse hüvitist samadel alustel ja korras, mis on ette nähtud hüvitise maksmisel avaliku teenistuse seaduse §-des 49 ja 491 sätestatud juhtudel, arvestades käesolevas paragrahvis sätestatud erisusi.

(5) Käesoleva paragrahvi lõigetes 1 ja 2 nimetatud hüvitise arvutamise aluseks võetakse abipolitseiniku keskmine palk või töötasu, mida maksis või maksab talle tema tööandja. Hüvitise ülempiir on kolmekordne Statistikaameti avaldatud viimane keskmine brutokuupalk.

(6) Kui käesoleva paragrahvi lõikes 5 sätestatud abipolitseiniku palk või töötasu on väiksem kui politseiametniku madalaima põhipalgavahemiku madalaim määr, võetakse lõigetes 1 ja 2 nimetatud hüvitiste maksmisel aluseks politseiametniku madalaima põhipalgavahemiku madalaim määr.

(7) Kui politsei tegevuses osalev abipolitseinik hukkumisele või vigastada saamisele eelnenud ajal ei töötanud, võetakse käesoleva paragrahvi lõigetes 1 ja 2 nimetatud hüvitise arvutamise aluseks hukkumise või vigastada saamise ajal kehtinud töötasu alammäär.

(8) Käesolevas paragrahvis nimetatud kulud kaetakse riigieelarvest Siseministeeriumi eelarve kaudu.

**7. peatükk**

**Abipolitseiniku distsiplinaar- ja varaline vastutus**

**§ 46. Abipolitseiniku distsiplinaarvastutus**

(1) Distsiplinaarsüütegu käesoleva seaduse tähenduses on abipolitseiniku kohustuste süüline rikkumine.

(2) Käesolevas seaduses ettenähtud distsiplinaarmenetlusele kohaldatakse avaliku teenistuse seaduse sätteid, arvestades käesoleva seaduse erisusi.

(3) Distsiplinaarkaristused on:

1) kirjalik noomitus;

2) abipolitseiniku staatusest vabastamine.

**§ 47. Abipolitseiniku varaline vastutus**

(1) Kui abipolitseinik on abipolitseiniku kohustuse süülise rikkumisega tekitanud Politsei- ja Piirivalveametile varalist kahju, on ta kohustatud selle kahju hüvitama käesoleva paragrahvi lõigetes 2–5 nimetatud ulatuses.

(2) Kui kahju on tekitanud mitu isikut ühise tegevuse või tegevusetuse käigus, vastutab iga isik oma süüle vastavas ulatuses.

(3) Kui abipolitseinik on abipolitseiniku kohustust rikkunud tahtlikult, vastutab ta tekkinud kahju eest täies ulatuses. Kui kahju ei ole tekitatud tahtlikult, ei tohi nõutav hüvitis ületada kuuekordset kahju tekitamise kuule eelnenud Statistikaameti avaldatud viimast kuu keskmist brutopalka.

(4) Kui abipolitseinik on kohustust rikkunud hooletuse või raske hooletuse tõttu, vastutab ta tekkinud kahju eest ulatuses, mille määramisel arvestatakse:

1) süü vormi;

2) talle antud juhiseid;

3) tema teadmisi ja oskusi;

4) abipolitseinikuks oleku aega;

5) varasemat abipolitseiniku käitumist politsei tegevuses;

6) Politsei- ja Piirivalveameti võimalusi kahju vältida.

(5) Käesolevas paragrahvis sätestatud kahju hüvitamise korrale kohaldatakse avaliku teenistuse seaduse § 81.

**8. peatükk**

**Abipolitseiniku astme ülendamine ja alandamine ning staatuse peatamine ja staatusest vabastamine**

**§ 48. Abipolitseiniku astme ülendamine**

(1) Abipolitseiniku astme ülendamine on Politsei- ja Piirivalveameti peadirektori või tema volitatud ametniku otsusega abipolitseinikule senisest kõrgema astme andmine.

(2) I astme abipolitseinik ülendatakse II astme abipolitseinikuks, kui ta vastab käesoleva seaduse § 5 lõikes 2 või 3 nimetatud nõuetele.

(3) II astme abipolitseiniku võib ülendada III astme abipolitseinikuks, kui ta vastab käesoleva seaduses § 5 lõikes 4 või 5 nimetatud nõuetele.

(4) Abipolitseiniku astet ei ülendata, kui tal on kehtiv distsiplinaarkaristus.

**§ 49. Abipolitseiniku astme alandamine**

(1)Abipolitseiniku astme alandamine on Politsei- ja Piirivalveameti peadirektori või tema volitatud ametniku otsusega abipolitseinikule senisest madalama astme andmine.

(2) II astme abipolitseinik alandatakse I astme abipolitseinikuks, kui ta ei soovi politsei tegevuses osaleda II või III astme abipolitseinikuna ja on esitanud kirjalikku taasesitamist võimaldavas vormis vastava avalduse.

(3) III astme abipolitseinik alandatakse II astme abipolitseinikuks, kui ta:

1) ei ole täitnud käesoleva seaduse § 16 lõikes 6 nimetatud kohustust;

2) ei soovi politsei tegevuses osaleda III astme abipolitseinikuna ja on esitanud kirjalikku taasesitamist võimaldavas vormis vastava avalduse.

(4) III astme abipolitseinik alandatakse I astme abipolitseinikuks, kui ta ei soovi politsei tegevuses osaleda II astme abipolitseinikuna ja on esitanud kirjalikku taasesitamist võimaldavas vormis vastava avalduse.

**§ 50. Abipolitseiniku staatuse peatamine**

(1) Abipolitseiniku staatus peatatakse Politsei- ja Piirivalveameti peadirektori või tema volitatud ametniku otsusega, kui abipolitseinik:

1) on kriminaalasjas kahtlustatav või süüdistatav;

2) on esitanud sooviavalduse abipolitseiniku staatuse peatamiseks.

(2) Abipolitseiniku staatuse võib peatada Politsei- ja Piirivalveameti peadirektori või tema volitatud ametniku otsusega:

1) käesoleva seaduse § 14 lõikes 2 sätestatud alusel tervisekontrolli suunamisel;

2) käesoleva seaduse § 46 lõikes 2 nimetatud distsiplinaarmenetluse ajaks.

(3) Abipolitseinikul staatuse peatumise ajal:

1) on keelatud osaleda politsei tegevuses või tegutseda muul viisil Politsei- ja Piirivalveameti nimel;

2) on keelatud kasutada abipolitseiniku tunnistust, ametimärki ja abipolitseiniku vormiriietust, välja arvatud õppes osalemisel;

3) on kohustus tagastada talle väljastatud vara, relvad ja erivahendid, välja arvatud õppes osalemise ajaks;

4) ei ole kohustust läbida talle ettenähtud õpet ega sooritada arvestusi;

5) ei ole kohustust läbida perioodilist tervisekontrolli;

6) ei ole kohustust täita kehalise ettevalmistuse nõudeid.

**§ 51. Abipolitseiniku staatusest vabastamine**

(1) Abipolitseinik vabastatakse abipolitseiniku staatusest Politsei- ja Piirivalveameti peadirektori või tema volitatud ametniku otsusega:

1) kui abipolitseinik esitab sellekohase avalduse;

2) kui abipolitseiniku suhtes on jõustunud süüdimõistev kohtuotsus tahtlikult toime pandud kuriteo eest;

3) kui abipolitseinikule on määratud käesoleva seaduse § 46 lõike 3 punktis 2 nimetatud distsiplinaarkaristus;

4) abipolitseiniku surma korral.

(2) Abipolitseiniku võib vabastada abipolitseiniku staatusest Politsei- ja Piirivalveameti peadirektori või tema volitatud ametniku otsusega, kui abipolitseinik:

1) ei vasta käesoleva seaduse §-s 5 nimetatud nõuetele;

2) ei täida käesoleva seaduse §-s 16 nimetatud kohustust.

**9. peatükk**

**Vastutus**

**§ 52. Abipolitseiniku vormiriietuse, tunnistuse ja ametimärgi ebaseaduslik kasutamine**

Abipolitseiniku vormiriietuse, tunnistuse ja ametimärgi ebaseadusliku kasutamise eest karistatakse rahatrahviga kuni 300 trahviühikut või arestiga.

**§ 53. Politsei- ja Piirivalveameti poolt abipolitseinikule väljastatud relva ning laskemoona kandmine joobeseisundis**

Politsei- ja Piirivalveameti poolt abipolitseinikule väljastatud relva ja laskemoona kandmise eest korrakaitseseaduse § 36 tähenduses joobeseisundis karistatakse rahatrahviga kuni 200 trahviühikut või arestiga.

**§ 54. Politsei- ja Piirivalveameti poolt abipolitseinikule väljastatud relva ning laskemoona ebaseaduslik kandmine väljaspool politsei tegevuses või väljaõppes osalemist**

Politsei- ja Piirivalveameti poolt abipolitseinikule väljastatud relva ning laskemoona ebaseadusliku kandmise eest väljaspool politsei tegevuses või väljaõppes osalemist karistatakse rahatrahviga kuni 200 trahviühikut või arestiga.

**§ 55. Menetlus**

Käesolevas peatükis sätestatud väärtegude kohtuväline menetleja on Politsei- ja Piirivalveamet.

## 10. peatükk

## Rakendussätted

## 1. jagu

## Üleminekusätted ja järelhindamine

### **§ 56. Üleminekusätted**

(1) Politsei- ja Piirivalveamet kontrollib enne käesoleva seaduse jõustumist, kas abipolitseinikuks nimetatud isik vastab käesoleva seaduse §-s 5 sätestatud nõuetele.

(2) Käesoleva seaduse jõustumisel loetakse abipolitseinikuks nimetatud isik, kelle pädevus piirdub politsei abistamisega süüteoennetuses korrakaitseseaduse §-s 18 sätestatud alustel I astme abipolitseinikuna, välja arvatud juhul, kui ta ei esita Politsei- ja Piirivalveametile enne seaduse jõustumist kirjalikku taasesitamist võimaldavas vormis avaldust, milles ta loobub I astme abipolitseiniku staatusest.

(3) Enne käesoleva seaduse jõustumist abipolitseinikuks nimetatud isikule antakse käesoleva seaduse jõustumise hetkel I astme abipolitseiniku staatus, kui ta:

1) soovib politsei tegevuses osaleda II astme abipolitseinikuna, kuid ei vasta käesoleva seaduse §-s 5 sätestatud nõuetele;

2) ei soovi politsei tegevuses osaleda II astme abipolitseinikuna ja on esitanud kirjalikku taasesitamist võimaldavas vormis vastava avalduse.

(4) Enne käesoleva seaduse jõustumist abipolitseinikuks nimetatud isik, kes soovib politsei tegevuses osaleda käesoleva seaduse jõustumise hetkel II astme abipolitseinikuna, peab:

1) läbima enne käesoleva seaduse jõustumist õppe, mis tagab tema vastavuse II astme abipolitseiniku väljaõppe nõuetele;

2) peab viima oma haridustaseme vastavusse käesoleva seaduse jõustumise hetkel kehtinud nõuetega hiljemalt 2032. aasta 4. septembriks, kui ta ei vasta käesoleva seaduse § 5 lõike 2 punktis 1 sätestatud nõudele.

(5) Enne käesoleva seaduse jõustumist peab abipolitseinik, kellele on antud ülesande iseseisvalt täitmise pädevus ja kes soovib osaleda politsei tegevuses III astme abipolitseinikuna, läbima enne käesoleva seaduse jõustumist III astme abipolitseiniku väljaõppe, mis tagab tema vastavuse III astme abipolitseiniku väljaõppe nõuetele.

(6) Enne käesoleva seaduse jõustumist nimetatakse abipolitseinik, kellele on antud ülesande iseseisvalt täitmise pädevus ja kes soovib osaleda politsei tegevuses III astme abipolitseinikuna ning kes ei täida käesoleva paragrahvi lõikes 5 sätestatut, II astme abipolitseinikuks, kui ta vastab käesolevas seaduses sätestatud II astme abipolitseiniku nõuetele.

(7) Enne käesoleva seaduse jõustumist abipolitseinikuks arvatud isik, kes soovib osaleda politsei tegevuses abipolitseinikuna, peab täitma kutsesobivuse nõuded hiljemalt 2029. aasta 4. septembriks.

(8) Kui abipolitseinik on enne käesoleva seaduse jõustumist läbinud õppe, mis vastab käesoleva seaduse § 15 lõikes 2 nimetatud õppe sisule ja mahule, siis loetakse käesolevas seaduses II astme abipolitseiniku väljaõppe läbimise nõue osaliselt või täielikult täidetuks.

(9) Kui abipolitseinik on läbinud tervisekontrolli enne käesoleva seaduse jõustumist, kehtib tema tervisetõend selle kehtivusaja lõpuni.

**§ 57. Abipolitseiniku regulatsiooni järelhindamine**

Siseministeerium analüüsib hiljemalt 2030. aasta 11. septembriks regulatsiooni eesmärgi saavutamist ja rakendamisega kaasnenud mõju ning vajaduse korral esitab ettepanekud regulatsiooni muutmiseks.

**2. jagu**

**Teiste seaduste muutmine** **ja kehtetuks tunnistamine**

**§ 58. Alkoholiseaduse muutmine**

Alkoholiseaduses tehakse järgmised muudatused:

**1)** paragrahvi 49 lõiget 5 täiendatakse pärast sõna „politseiametnik“ sõnadega „ja abipolitseinik“;

**2)** paragrahvi 491 lõiget 3 täiendatakse pärast sõna „Politseiametnik“ sõnadega „ja abipolitseinik“;

**3)** paragrahvi 52 lõiget 5 täiendatakse pärast sõna „Politseiametnikul“ sõnadega „ja abipolitseinikul“;

**4)** paragrahvi 521 lõiget 4 täiendatakse teise lausega järgmises sõnastuses:

„Käesoleva paragrahvi lõigetes 5–9 sätestatud õigusi ja kohustusi kohaldatakse ka kontrolltehingut tegevale ametiisikule, kes võib olla politsei ülesandeid täitev abipolitseinik.“.

**§ 59. Karistusregistri seaduse muutmine**

Karistusregistri seaduse § 20 lõike 1 punkti 17 täiendatakse pärast sõna „Politsei- ja Piirivalveametil“ tekstiosaga „ abipolitseiniku seaduse §-s 5,“.

**§ 60. Kohtute seaduse muutmine**

Kohtute seaduse § 126 lõikes 1 asendatakse arv „12“ tekstiosaga „§-des 32 ja 33“.

**§ 61. Liiklusseaduse muutmine**

Liiklusseaduse § 148 lõiget 21 ja § 161 lõiget 2 täiendatakse pärast sõna „politseiametniku“ sõnaga „, abipolitseiniku“.

**§ 62. Maksukorralduse seaduse muutmine**

Maksukorralduse seaduse § 29 punktis 265 asendatakse tekstiosa „§ 421 lõikes 1 ja § 423 lõikes 3“ tekstiosaga „§ 36 lõikes 1 ja § 37 lõikes 3“.

**§ 63. Meresõiduohutuse seaduse muutmine**

Meresõiduohutuse seaduse § 771 lõiget 2 täiendatakse pärast sõna „Politseiametnik“ sõnadega „ja abipolitseinik“.

**§ 64. Politsei ja piirivalve seaduse muutmine**

Politsei ja piirivalve seaduses tehakse järgmised muudatused:

**1)** paragrahvi 451 pealkirja ja lõigetes 1, 11, 3 ning 5 täiendatakse pärast sõna „politseiametniku“ sõnadega „ja abipolitseiniku“ vastavas käändes;

**2)** paragrahvi 451 lõige 4 sõnastatakse järgmiselt:

„(4) Politseiametniku ja abipolitseiniku daktüloskopeerimisel ja DNA-proovi analüüsil saadud andmed kustutatakse riiklikest registritest kolme aasta möödumisel politseiametniku politseiteenistusest vabastamisest või abipolitseiniku staatusest vabastamisest arvates. Politsei- ja Piirivalveamet ning Kaitsepolitseiamet teavitab Eesti Kohtuekspertiisi Instituuti vajadusest politseiametniku või abipolitseiniku andmed riiklikest registritest kustutada.“;

**3)** paragrahvis 10815 asendatakse tekstiosa „38 ja 39“ tekstiosaga „44 ja 45“.

**§ 65. Päästeseaduse muutmine**

Päästeseaduse § 382 lõike 3 punkti 2 muudetakse ja arv „12“ asendatakse arvuga „32“.

**§ 66. Relvaseaduse muutmine**

Relvaseaduse § 35 lõike 10 punkti 2 muudetakse ja arv „12“ asendatakse arvuga „32“.

**§ 67. Riigipiiri seaduse muutmine**

Riigipiiri seaduses tehakse järgmised muudatused:

**1)** seaduse tekstis, välja arvatud §-s 97, asendatakse sõna „politsei“ sõnadega „Politsei- ja Piirivalveamet“ vastavas käändes;

**2)** paragrahvi 11 lõikeid 4 ja 5 täiendatakse pärast sõna „politseiametniku“ sõnadega „või abipolitseiniku“;

**3)** paragrahvi 114 täiendatakse lõigetega 13–15 järgmises sõnastuses:

„(13) Piirirežiimi tagamisega, sealhulgas riigipiiri valvamisega, ja piirikontrolliga seotud riikliku järelevalve teostamisel võib abipolitseinik kohaldada korrakaitseseaduse §-des 30, 32, 45–49 ja 52 sätestatud riikliku järelevalve erimeetmeid korrakaitseseaduses sätestatud alusel ja korras, arvestades abipolitseiniku seaduses sätestatud erisusi.

(14) Piirirežiimi tagamisega, sealhulgas riigipiiri valvamisega, ja piirikontrolliga seotud riikliku järelevalve teostamisel võib abipolitseinik välismaalase kinni pidada välismaalasele rahvusvahelise kaitse andmise seaduses ning väljasõidukohustuse ja sissesõidukeelu seaduses sätestatud alusel ja korras.

(15) Abipolitseinik võib piirirežiimi tagamisega, sealhulgas riigipiiri valvamisega, ja piirikontrolliga seotud riikliku järelevalve teostamisel kohaldada vahetut sundi ja kasutada erivahendit või relva abipolitseiniku seaduses sätestatud alusel ja korras.“.

**§ 68. Tubakaseaduse muutmine**

Tubakaseaduses tehakse järgmised muudatused:

**1)** paragrahvi 32 punkti 6, § 33 lõiget 3 ning § 331 lõiget 4 täiendatakse pärast sõna „politseiametnik“ sõnadega „ja abipolitseinik“;

**2)** paragrahvi 332 lõiget 4 täiendatakse teise lausega järgmises sõnastuses:

„Käesoleva paragrahvi lõigetes 5–9 sätestatud õigusi ja kohustusi kohaldatakse ka kontrolltehingut tegevale ametiisikule, kes võib olla politsei ülesandeid täitev abipolitseinik.“.

**§ 69. Tulumaksuseaduse muutmine**

Tulumaksuseaduse § 19 lõike 3 punktis 12 asendatakse arv „38“ arvuga „45“.

**§ 70. Vangistusseaduse muutmine**

Vangistusseaduse § 156 lõiget 4 täiendatakse pärast sõna „politseiametnikul“ sõnaga „, abipolitseinikul“.

**§ 71. Abipolitseiniku seaduse kehtetuks tunnistamine**

Abipolitseiniku seadus tunnistatakse kehtetuks.

**3. jagu**

**Seaduse jõustumine**

**§ 72. Seaduse jõustumine**

(1) Käesolev seadus jõustub 2027. aasta 4. septembril.

(2) Käesoleva seaduse § 56 jõustub üldises korras.

Lauri Hussar

Riigikogu esimees

Tallinn, ………………… 2025

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Algatab Vabariigi Valitsus ………………… 2025